ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3001/96 υποβολή: Νικήτας Κακλαμάνης (UPE) προς την Επιτροπή (11 Νοεμβρίου 1996)

Θέμα: Αποθήκευση ραδιενεργών καταλοίπων στη Βουλγαρία

Πληροφορίες αναφέρουν ότι η Βουλγαρία αδυνατεί να αποπερατώσει την κατασκευή της ειδικής εγκατάστασης για την αποθήκευση των ραδιενεργών καταλοίπων από την λειτουργία των πυρηνικών της σταθμών.

Ήδη η χώρα αυτή έχει λάβει 6.000.000 Ecu από την Ε.Ε. και δεν έχει προσθέσει τα 86.000.000 λέβα που απαιτούνται για να ολοκληρωθεί η άκρως απαραίτητη αυτή εγκατάσταση.

Σε όλα αυτά προστίθεται και η ενδεχόμενη έναρξη λειτουργίας στις 12 Νοεμβρίου 1996 του 6ου πυρηνικού σταθμού της χώρας ισχύος 1000mw, μετά από την παράδοση πυρηνικού καυσίμου από την Ρωσία, που ήδη έχει γίνει. Ερωτάται η Επιτροπή:

1. Σκοπεύει να πάρει μέτρα και ποια για την ασφάλεια της ευρύτερης περιοχής του περίγυρου της Βουρλγαρίας, αφού το θέμα της μη κατάλληλης αποθήκευσης των ραδιενεργών καταλοίπων αυτής της χώρας εγκυμονεί κιδνύνους για μία σειρά χωρών, μεταξύ αυτών και ενός κράτους μέλους της ΕΕ, της Ελλάδας;

2. Τί μέτρα θα πάρει και πότε ώστε να διερευνηθεί η τύχη των 6.000.000 Ecu που έλαβε η Βουλγαρία;

Απάντηση του κ. Van den Broek εξ ονόματος της Επιτροπής (6 Ιανουαρίου 1997)

Εχει δοθεί στη Βουλγαρία επιχορήγηση ύψους 6 εκατ. ECU για τον σχεδιασμό και την ανέγερση εγκατάστασης για την επεξεργασία πυρηνικών αποβλήτων χαμηλής ραδιενέργειας. Η επιχορήγηση αυτή αποτελεί μέρος του προγράμματος διασυνοριακής συνεργασίας Phare μεταξύ της Βουλγαρίας και της Ελλάδας.

Οι στόχοι του προγράμματος είναι να γίνει η επεξεργασία των χαμηλής ραδιενέργειας αποβλήτων που έχουν εναποθηκευτεί προσωρινά στο πυρηνικό εργοστάσιο του Κοζλοντού και να γίνει η προετοιμασία τους για την τελική μορφή διάθεσής τους.

Η ανάγκη για τη διευκόλυνση αυτή προέρχεται από το γεγονός ότι οι δυνατότητες αποθήκευσης στο πυρηνικό εργοστάσιο του Κοζλοντού έχουν σχεδόν εξαντληθεί. Το πυρηνικό εργοστάσιο του Κοζλοντού με τους έξι αντιδραστήρες του είναι το μόνο πυρηνικό εργοστάσιο στη Βουλγαρία.

1. Η Κοινότητα με τη χρηματοδότηση του προγράμματος αυτού, συμβάλλει στην ασφάλεια της περιοχής παρέχοντας προστασία του περιβάλλοντος και περιορισμό του ραδιενεργούς υλικού.

2. Οσον αφορά τη χρήση της κοινοτικής συνεισφοράς, έχουν ετοιμαστεί τεχνικές προδιαγραφές για τον εξοπλισμό για την πρόσκληση για υποβολή προσφορών και μπορεί να προβλεφθούν συμβάσεις στο πλαίσιο μιας συνολικής ικανοποιητικής εξέλιξης του προγράμματος. Γενικά, όλα τα έργα Phare υπόκεινται σε παρακολούθηση και αξιολόγηση και το Ελεγκτικό Συνέδριο πραγματοποιεί συστηματικά αποστολές σε όλες τις αποδέκτριες χώρες για την εξακρίβωση της ορθής χρήσης των χορηγηθέντων πόρων.
ΓΡΑΠΤΗ ΕΡΩΤΗΣΗ E-2410/96 υποβολή: Ian White (PSE) προς την Επιτροπή (11 Σεπτεμβρίου 1996)

Θέμα: ΣΕΒ - η εναλλακτική θεωρία που την συνδέει με τα συμπυκνωμένα οργανοφωσφορικά εντομοκτόνα

1. Έχοντας υπόψη ότι πρόσφατα πειράματα στις ΗΠΑ απέτυχαν οριστικώς να προκαλέσουν σπογγοειδή εγκεφαλοπάθεια των βοοειδών (ΣΕΒ) σε βοοειδή που εκτέθηκαν σε υπολείμματα σφαγείων προσβεβλημένων προβατοειδών, είτε μέσω κατάποσης είτε με έκχυμα ενδοεγκεφαλικώς, ποιές λεπτομερείς επιστημονικές αποδείξεις υπάρχουν για να στηριχθεί η άποψη ότι το μολυσματικό πρίον που ευθύνεται για τη ΣΕΒ δημιουργήθηκε μάλλον στο νευρικό σύστημα των προβατοειδών, παρά προκλήθηκε από μεταλλαγή της εγγενούς στα βοοειδή πρωτεΐνης πρίου, σύμφωνα με την εναλλακτική θεωρία που συνδέει τη ΣΕΒ με τα συμπυκνωμένα οργανοφωσφορικά εντομοκτόνα;

2. Πώς μπορεί να επιεβαιωθεί ότι το μολυσματικό πρίον που ευθύνεται για την εμφάνιση της ΣΕΒ, έχει, όπως υποστηρίχθηκε, την αρχή, του στα προβατοειδή και δεν πρόκειται για μεταλλαγμένη μορφή της εγγενούς στα βοοειδή πρωτεϊνης πρίου;

3. Λαμβάνοντας υπόψη ότι οι οργανοφωσφορικές χημικές ενώσεις έχουν αποδεδειγμένως τερατογενικές (παραμόρφωση εμβρύων) και μεταλλακτικές ιδιότητες, καθώς και ότι οι συνθήκες που επηρεάζουν τα πρίον οφείλονται στην ενέργεια μεταλλαγών, τί είδους έρευνες διεξάγονται σχετικά με τη θεωρία ότι η προκαλούμενη από τα συμπυκνωμένα οργανοφωσφορικά μεταλλα μεταλλαγή - είναι η βασική αιτία της σπογγοειδούς εγκεφαλοπάθειας των βοοειδών;

Απάντηση του κ. Fischler εξ ονόματος της Επιτροπής (23 Οκτωβρίου 1996)

1.-2. Η αιτία της σπογγώδους εγκεφαλοπάθειας βοοειδών (ΣΕΒ) παραμένει ασαφής. Οι επιστήμονες έχουν ανακοινώσει στην Επιτροπή ότι δεν υπάρχει προς το παρόν κανένα αποδεικτικό στοιχείο που να υποδεικνύει ότι η ΣΕΒ προήλθε από την τρεμώδη νόσο στα πρόβατα ή ότι δημιουργήθηκε στα βοοειδή. Τα διαθέσιμα στοιχεία δεν μπορούν να αποδείξουν το αντίθετο σε καμία από τις δύο υποθέσεις. Αν δημιουργήθηκε στα βοοειδή, δεν υπάρχει καμιά απόδειξη που να να συνδέει κάποιο συγκεκριμένο παράγοντα με την εμφάνισή της.

3. Όταν η ΣΕΒ αναγνωρίσθηκε για πρώτη φορά, ανελήφθη η διεξαγωγή εντατικής επιδημιολογικής μελέτης με στόχο τον καθορισμό των παραγόντων που συνδέονται με τη μετάδοσή της. Η χρήση γεωργικών χημικών ενώσεων, συμπεριλαμβανομένων των οργανοφωσφορικών, συγκαταλεγόταν μεταξύ των παραγόντων που εξετάστηκαν. Ωστόσο, δε βρέθηκε καμία σχέση που να συνδέει την έκθεση στις ανωτέρω ενώσεις με την εμφάνιση της ΣΕΒ. Η νόσος εκδηλώθηκε σε ζώα που δεν είχαν εκτεθεί σε οργανοφωσφορικές ενώσεις χωρίς να εκδηλωθεί στην πλειοψηφία των ζώων που είχαν εκτεθεί σε αυτές, τόσο στο Ηνωμένο Βασίλειο όσο και αλλού.

Η χωρική και χρονική κατανομή της ΣΕΒ υποδηλώνει την ύπαρξη επιδημίας με κοινή εστία και αυτό είναι μάλλον απίθανο να έχει προκληθεί από μία απλή μετάλλαξη διότι αυτή προϋποθέτει μία εστία από την οποία εξαπλώνεται με αργό ρυθμό.

Επιπροσθέτως, η Επιτροπή παραπέμπει στην απάντησή της στη Γραπτή Ερώτηση Ρ-1454 / 96 ((ΕΕ αριθ. C 345, 15.11.1996. )) του κ. Skinner σχετικά με τις οργανοχλωριούχες και τις οργανοφωσφορικές ενώσεις καθώς και με τις επιπτώσεις τους στα άτομα που ασχολούνται με τη γεωργία και στη δημόσια υγιεινή των καταναλωτών.
ΓΡΑΠΤΗ ΕΡΩΤΗΣΗ E-2776/96 υποβολή: Georges Berthu (I-EDN) προς το (17 Οκτωβρίου 1996)

Θέμα: ΔΚΔ - Ο ρόλος των εθνικών κοινοβουλίων

Κατά την παρέμβασή του ενώπιον της Επιτροπής Θεσμικών Θεμάτων του Ευρωπαϊκού Κοινοβουλίου, στις 25 Σεπτεμβρίου 1996, ο κ. Gay Mitcell, Υπουργός Ευρωπαϊκών Υποθέσεων της Ιρλανδίας και ασκών την προεδρία του Συμβουλίου, δήλωσε ότι ο ρόλος των εθνικών κοινοβουλίων περιορίζετο στην παραδοσιακή τους αποστολή στο εθνικό επίπεδο, «πρόβλημα που οφείλεται σαφώς στη συνταγματική οργάνωση κάθε κράτους μέλους».

Δε νομίζει όμως η προεδρία ότι η επέκταση της ειδικής πλειοψηφίας στον πρώτο στύλο, την οποία μάλιστα αναφέρει στην ίδια παρέμβαση, εκμηδενίζει στην ουσία το ρόλο των εθνικών κοινοβουλίων στην περίπτωση των χωρών εκείνων που ανήκουν στη μειοψηφία έναντι ενός μέτρου; Δεν διακρίνουμε κάπου στο σημείο αυτό μια από τις αιτίες της σημερινής κρίσης, και ότι εάν συνεχισθεί αυτή η τάση θα εξακολουθήσει να υπάρχει ο φόβος για αύξηση του δημοκρατικού ελλείμματος; Προτίθεται η προεδρία να προσπαθήσει να θέσει τέρμα σ'αυτή την παρεκτροπή προτείνοντας στη ΔΚΔ να παράχει στα εθνικά κοινοβούλια δικαίωμα βέτο στις ευρωπαϊκές διαδικασίες λήψης αποφάσεων;

Κοινή απάντηση στις γραπτές ερωτήσεις Ε-2765/96, Ε-2767/96, Ε-2768/96, Ε-2769/96, Ε-2770/96, Ε-2771/96, Ε-2772/96, Ε-2773/96, Ε-2774/96, Ε-2775/96 θνδ Ε-2776/96 (30 Ιανουαρίου 1997)

Το Συμβούλιο δεν οφείλει να αποφανθεί για τις διάφορες προτάσεις που εξετάζονται, επί του παρόντος, από τη Διακυβερνητική Διάσκεψη.
ΓΡΑΠΤΗ ΕΡΩΤΗΣΗ E-2784/96 υποβολή: Eryl McNally (PSE) προς την Επιτροπή (21 Οκτωβρίου 1996)

Θέμα: Έρευνα στο θέμα της παιδεραστίας

Μετά τη δημοσιοποίηση των πρόσφατων γεγονότων στο Βέλγιο, δεν συμφωνεί η Επιτροπή ότι θα πρέπει να διενεργηθεί έρευνα σχετικά με το ποιά είναι τα χαρακτηριστικά γνωρίσματα του παιδεραστή;

Απάντηση της κας Gradin εξ ονόματος της Επιτροπής (3 Δεκεμβρίου 1996)

Η Επιτροπή αναγνωρίζει, όπως και το Αξιότιμο Μέλος του Κοινοβουλίου, ότι οι έρευνες για την ερμηνεία των λόγων και την αντιμετώπιση της παιδεραστίας θα μπορούσαν να είναι χρήσιμες για την αντιμετώπιση αυτής της μάστιγας. Μέσω του νέου προγράμματος «Ολοκληρωμένων κοινωνικοοικονομικών ερευνών (RSEF)», που περιλαμβάνεται στο 4ο ερευνητικό πρόγραμμα-πλαίσιο, προβλέπονται συγκριτικές παιδαγωγικές μελέτες ιδίως όσον αφορά τον ψυχολογικό χαρακτήρα των παιδεραστών, την ψυχολογική και ιατρική τους θεραπεία και τις μεθόδους παρακολούθησης καθώς και την επανένταξή τους. Εξάλλου, στο πλαίσιο του εν λόγω προβλήματος, η Επιτροπή προτείνει τη διοργάνωση σεμιναρίου με ερευνητές που έχουν εργαστεί σχετικά με το θέμα της παιδεραστίας με στόχο την καλύτερη γνώση του θέματος και σύντομα τον ακριβέστερο καθορισμό των λεπτομερειών της δράσης της Επιτροπής όσον αφορά την έρευνα στο θέμα αυτό.

Τέλος, στο πλαίσιο του προγράμματος έρευνας βιοϊατρικής και υγείας (Biomed), το θέμα της παιδεραστίας μπορεί να εξεταστεί σε δύο τομείς του προγράμματος εργασίας:

- αφενός, στον τομέα της έρευνας στις υγειονομικές υπηρεσίες και της δημόσιας υγείας. Ένα σχέδιο για την πρόληψη της εκμετάλλευσης ανηλίκων, που συγκεντρώνει 10 κέντρα σε 9 διαφορετικά κράτη μέλη ετοιμάζεται στο πλαίσιο του Biomed 2 (1994-1998),

- αφετέρου, στον τομέα της έρευνας στην βιοδεοντολογία. Έχει ήδη υπάρξει πρόσκληση για την υποβολή προτάσεων έρευνας, που περιλαμβάνει τον τομέα αυτό.
ΓΡΑΠΤΗ ΕΡΩΤΗΣΗ E-3064/96 υποβολή: Glyn Ford (PSE) προς την Επιτροπή (18 Νοεμβρίου 1996)

Θέμα: Λαός των Μπραβάνι

Γνωρίζει η Επιτροπή τη δυσχερή θέση στην οποία έχει περιέλθει ο λαός των Μπραβάνι καθώς και για την καταπάτηση των βασικών ανθρωπίνων δικαιωμάτων;

Απάντηση του κ. Pinheiro εξ ονόματος της Επιτροπής (5 Δεκεμβρίου 1996)

Η Επιτροπή γνωρίζει τη δυσχερή κατάσταση στην οποία βρίσκεται επί του παρόντος η μειονότητα του πληθυσμού Μπραβάνι στη Σομαλία καθώς και την καταπάτηση των ανθρωπίνων δικαιωμάτων τους.

Οι Μπραβάνι είναι γνωστό ότι είναι πληθυσμός ειρηνικός, με εμπορικό πνεύμα και ιδιαίτερα υψηλό επίπεδο παιδείας. Φαίνεται ότι υπέφεραν πολύ κατά το πρόσφατο εμφύλιο πόλεμο. Το 1991, οι ένοπλες δυνάμεις του στρατηγού Aideed κατεδίωξαν τους υποστηρικτές του Siad Barre που είχαν καταφύγει στην Brava (την πρωτεύουσα της φυλής) και στη συνέχεια λεηλάτησαν την πόλη για εκδίκηση. Ο πληθυσμός Μπραβάνι αντιμετωπίζει επί του παρόντος σοβαρές δυσχέρειες στη Σομαλία, και στο νότιο μέρος οι περισσότεροι έχουν καταφύγει στις κοινότητες Swahili που κατοικούν κατά μήκος των ακτών της Κένυας.

Ένα έγγραφο που κατήρτισε η Amnesty International για την κατάσταση όσον αφορά τα ανθρώπινα δικαιώματα στη Σομαλία τονίζει επίσης τη δεινή κατάσταση του πληθυσμού Μπραβάνι κατά τον πρόσφατο εμφύλιο πόλεμο στη χώρα. Λόγω του ότι η πλειονότητα των Μπραβάνι φαίνεται ότι έχει εγκαταλείψει τη χώρα, το κύριο πρόβλημα επί του παρόντος μοιάζει να είναι η καταναγκαστική απαλλοτρίωση και εκμετάλλευση των γαιών τους. Διαδίδονται ευρέως φήμες σχετικά με καταναγκαστική εργασία και απάνθρωπες συνθήκες εργασίας ανηλίκων, συμπεριλαμβανομένων των πληθυσμών Μπραβάνι, στις φυτείες μπανάνας στην περιοχή Lower Shabelle, αν και πιθανώς οι φήμες αυτές είναι κάπως υπερβολικές.

Η Επιτροπή εξακολουθεί να παρακολουθεί από κοντά την κατάσταση.
ΓΡΑΠΤΗ ΕΡΩΤΗΣΗ E-2463/96 υποβολή: Mary Banotti (PPE) προς την Επιτροπή (25 Σεπτεμβρίου 1996)

Θέμα: Πειράματα για κινδύνους από ακτινοβολίες

Είναι ορθό να ερμηνευθεί η απάντηση που εδόθη στη γραπτή ερώτηση Ε-0560/96 ((EE C 185 της 25.06.1996, σελ. 71. )) ως εννούσα ότι τα άτομα που συμμετέχουν στη διαμόρφωση της πολιτικής της ΕΕ για τους ερευνητικούς στόχους στον τομέα αυτό, χρηματοδοτούνται επίσης είτε άμεσα, είτε μέσω των συμβεβλημένων εργαστηρίων τους από το πρόγραμμα προστασίας από ακτινοβολίες;

Είναι επίσης σωστή η ερμηνεία στην απάντηση που δόθηκε, σύμφωνα με την οποία τα ίδια γονίδια καταστολής όγκου (π.χ. το p53) είναι εξίσου σημαντικά για τα ποντίκια εργαστηρίου και για τα ανθρώπινα όντα;

Είναι επίσης σωστή η ερμηνεία σύμφωνα με την οποία παρόμοιες ειδικές γενετικές μεταλλαγές σε ποντίκια και ανθρώπους παράγουν όγκους σε συγκρίσιμες θέσεις και παθολογία;

Απάντηση της κας Cresson εξ ονόματος της Επιτροπής (20 Νοεμβρίου 1996)

Οι σύμβουλοι της Επιτροπής για τις απαραίτητες επιλογές στον τομέα των ερευνητικών προτεραιοτήτων δεν αποκλείονται αυτομάτως από τη διαδικασία υποβολής προτάσεων για ερευνητικά έργα σε κοινοτικά ερευνητικά προγράμματα, εφόσον δεν υφίστανται ασυμβίβαστα προς την ιδιότητά τους συμφέροντα. Για την επιλογή των έργων η Επιτροπή επικουρείται από ανεξαρτήτους εμπειρογνώμονες, οι οποίοι αναλαμβάνουν την αξιολόγηση όλων των προτάσεων με αυστηρά ποιοτικά κριτήρια.

Δεν υπήρχε πρόθεση να υποστηριχθεί ότι τα ίδια ογκοκατασταλτικά γονίδια είναι εξίσου σημαντικά σε ενδοπαραγόμενους ποντικούς και σε μεγαλύτερης επιβίωσης ανθρώπους ούτε να υποστηριχθεί ότι γενετικές μεταβολές ανάλογης εξειδίκευσης στους ανθρώπους και τους ποντικούς έχουν ως αποτέλεσμα την πρόκληση νεοπλασιών ανάλογης θέσης και παθολογίας. Η έρευνα βασίζεται στην ευρεία υπόθεση ότι οι καρκινογενετικές διαδικασίες και η επιρροή της ακτινοβολίας σε αυτές είναι συγκρίσιμες σε διαφορετικά είδη θηλαστικών.
ΓΡΑΠΤΗ ΕΡΩΤΗΣΗ E-3451/96 υποβολή: Christine Crawley (PSE) προς την Επιτροπή (9 Δεκεμβρίου 1996)

Θέμα: Ρατσιστικοί έλεγχοι στα σύνορα

Αναφορικα στην ερώτηση Ε-1595/96 ((ΕΕ C 305 της 15.10.1996, σελ. 113. )) σχετικά με μια ομάδα φοιτητών του East Birmingham College οι οποίοι υπέστησαν ρατσιστικής μορφής ελέγχους στα γαλλικά σύνορα, ο ερωτών θα ήθελε να αναφέρει πρόσθετες πληροφορίες σχετικά με τα εν λόγω επεισόδια: το πρώτο επεισόδιο έλαβε χώρα στα σύνορα Οστάνδης-Δουνκέρκης στις 17.00 της 27ης Απριλίου 1996, ενώ το δεύτερο έλαβε χώρα όταν η ομάδα ετοιμαζόταν να επιβιβασθεί σε οχηματαγωγό στη Δουνκέρκη (με προορισμό το Ντόβερ) στις 20.00 περίπου. Και στα δύο επεισόδια, που αποτελούν κατάφορα ρατσιστικές ενέργειες, τα μοναδικά μέλη της ομάδας που απομακρύνθηκαν από το λεωφορείο για ανάκριση ήταν μαύροι φοιτητές, οι οποίοι και υποβλήθηκαν σε σωματική έρευνα και έρευνα των αποσκευών τους.

Έχοντας παραθέσει τις πρόσθετες λεπτομέρειες που ζητήθηκαν, θα μπορούσε άραγε η Επιτροπή να με πληροφορήσει ποιά μέτρα σκοπεύει να λάβει προκειμένου να διασφαλίσει ότι καμία χώρα δεν πραγματοποιεί ελέγχους ρατσιστικού χαρακτήρα στα σύνορα;

Απάντηση του κ. Monti εξ ονόματος της Επιτροπής (31 Ιανουαρίου 1997)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να της γνωστοποιήσει τα σχετικά αποτελέσματα.
ΓΡΑΠΤΗ ΕΡΩΤΗΣΗ E-2768/96 υποβολή: Georges Berthu (I-EDN) προς το (17 Οκτωβρίου 1996)

Θέμα: ΔΚΔ - μεταρρύθμιση του τρίτου στύλου

Κατά την παρέμβασή του ενώπιον της Επιτροπής Θεσμικών Θεμάτων του Ευρωπαϊκού Κοινοβουλίου, στις 25 Σεπτεμβρίου 1996, ο κ. Gay Mitcell, Υπουργός Ευρωπαϊκών Υποθέσεων της Ιρλανδίας και ασκών την προεδρία του Συμβουλίου, δήλωσε ότι η γραμματεία του Συμβουλιου υπέβαλε στη ΔΚΔ σχέδιο στο οποίο αναπτύσσονται οι ακριβείς τομείς οι οποίοι, κατά την άποψή του, θα πρέπει να μεταφερθούν από τον τρίτο στύλο της Συνθήκης στον πρώτο.

Εάν δεχθούμε την υπόθεση αυτή, κρίνει η προεδρία ρεαλιστικό να μπορούν να αποφασίζονται τόσο σημαντικά θέματα, τα οποία άπτονται τόσο πολύ της εθνικής κυριαρχίας, όπως π.χ. οι κανόνες μετανάστευσης, με την ειδική πλειοψηφία στο πλαίσιο του πρώτου στύλου; Εάν δεν τη δεχθούμε, προτείνει η προεδρία κάποιες νέες διαδικασίες που να διατηρούν την ομοφωνία;

Κοινή απάντηση στις γραπτές ερωτήσεις Ε-2765/96, Ε-2767/96, Ε-2768/96, Ε-2769/96, Ε-2770/96, Ε-2771/96, Ε-2772/96, Ε-2773/96, Ε-2774/96, Ε-2775/96 θνδ Ε-2776/96 (30 Ιανουαρίου 1997)

Το Συμβούλιο δεν οφείλει να αποφανθεί για τις διάφορες προτάσεις που εξετάζονται, επί του παρόντος, από τη Διακυβερνητική Διάσκεψη.
ΓΡΑΠΤΗ ΕΡΩΤΗΣΗ E-2765/96 υποβολή: Georges Berthu (I-EDN) προς το (17 Οκτωβρίου 1996)

Θέμα: ΔΚΔ - Έλεγχος της επικουρικότητας

Κατά την παρέμβασή του ενώπιον της Επιτροπής Θεσμικών Θεμάτων του Ευρωπαϊκού Κοινοβουλίου, στις 25 Σεπτεμβρίου 1996, ο κ. Gay Mitcell, Υπουργός Ευρωπαϊκών Υποθέσεων της Ιρλανδίας και ασκών την προεδρία του Συμβουλίου, τόνισε ότι στη ΔΚΔ υπάρχει «μεγάλη αντίδραση» για τη «δημιουργία νέων υπηρεσιών ή θεσμικών οργάνων» τα οποία θα ωθήσουν τα εθνικά κοινοβούλια να διαδραματίσουν «συλλογικό ρόλο», συγκεκριμένα για τον έλεγχο της επικουρικότητας.

Υπό τις συνθήκες αυτές δεν θα έπρεπε η προεδρία να ενισχύσει το ρόλο των εθνικών κοινοβουλίων παρέχοντας στο καθένα τους δικαίωμα για βέτο στα θέματα επικουρικότητας; Αυτή η μεταρρύθμιση θα ήταν λογική, καθόσον κάθε λαός γνωρίζει καλύτερα ποιές αρμοδιότητες ακριβώς πίστευε ότι ανέθετε στην Κοινότητα όταν επικύρωνε τη συνθήκη.

Κοινή απάντηση στις γραπτές ερωτήσεις Ε-2765/96, Ε-2767/96, Ε-2768/96, Ε-2769/96, Ε-2770/96, Ε-2771/96, Ε-2772/96, Ε-2773/96, Ε-2774/96, Ε-2775/96 θνδ Ε-2776/96 (30 Ιανουαρίου 1997)

Το Συμβούλιο δεν οφείλει να αποφανθεί για τις διάφορες προτάσεις που εξετάζονται, επί του παρόντος, από τη Διακυβερνητική Διάσκεψη.
ΓΡΑΠΤΗ ΕΡΩΤΗΣΗ E-2584/96 υποβολή: Yves Verwaerde (PPE) προς την Επιτροπή (11 Οκτωβρίου 1996)

Θέμα: Η απόφαση του Δικαστηρίου των Ε.Κ. στην υπόθεση ΕΡΤ (Ελληνική Ραδιοφωνία Τηλεόραση), στις 18.06.1991

Έχοντας υπόψη την απόφαση που εξέδωσε το Δικαστήριο των Ε.Κ., στις 18 Ιουνίου 1991, σχετικά με την υπόθεση ΕΡΤ (Ελληνική Ραδιοφωνία Τηλεόραση), μπορεί να ανακοινώσει η Επιτροπή ποιά συνέχεια δόθηκε στην εν λόγω υπόθεση;

Απάντηση του κ. Oreja εξ ονόματος της Επιτροπής (13 Δεκεμβρίου 1996)

Τον Απρίλιο του 1989 το περιφερειακό δικαστήριο της Θεσσαλονίκης υπέβαλε στο Ευρωπαϊκό Δικαστήριο για έκδοση προδικαστικής απόφασης βάσει του άρθρου 177 της συνθήκης ΕΚ διάφορες ερωτήσεις σχετικά με την ερμηνεία της συνθήκης ΕΚ. Οι ερωτήσεις που τέθηκαν προέκυψαν από την δίκη μεταξύ της Ελληνικής Ραδιοφωνίας Τηλεόρασης Ανώνυμη Εταιρεία («ΕΡΤ»), τον Ελληνικό ραδιοφωνικό και τηλεοπτικό οργανισμό που αποτελεί μονοπώλιο στην Ελλάδα όσον αφορά τις δραστηριότητες αυτές και μία τοπική εταιρεία πληροφόρησης που προετοιμαζόταν να συστήσει τηλεοπτικό σταθμό.

Το Ευρωπαϊκό Δικαστήριο εξέτασε τις ερωτήσεις υπό το φως του κοινοτικού δικαίου και εξέδωσε την απόφασή του στις 18 Ιουνίου 1991. Εναπόκειται στο εθνικό δικαστήριο να αποφασίσει εάν οι δραστηριότητες της ΕΡΤ συμμορφώνονται προς την απόφαση που εξέδωσε το Ευρωπαϊκό Δικαστήριο.

Το Αξιότιμο Μέλος του Κοινοβουλίου μπορεί να ενημερωθεί σε εθνικό επίπεδο στην Ελλάδα σχετικά με τα μέτρα που λήφθηκαν μετά την απόφαση του Δικαστηρίου. Η Επιτροπή δεν συμμετέχει στη δίκη αυτή.
ΓΡΑΠΤΗ ΕΡΩΤΗΣΗ E-3270/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Προσωρινός Δείκτης Τιμών Καταναλωτή

Τα μέσα ενημέρωσης απηχούν, με διαρκώς μεγαλύτερη ένταση, τις δυσχέρειες που αντιμετωπίζονται για την εξεύρεση γενικώς αποδεκτών στατιστικών μετρήσεων.

Η Επιτροπή αξιολογεί τη σύγκλιση των τιμών, με τη χρήση του λεγόμενου προσωρινού Δείκτη Τιμών Καταναλωτή. Συμπίπτει ή διαφέρει ο δείκτης αυτός από το Δείκτη Τιμών Καταναλωτή που χρησιμοποιεί το Λουξεμβούργο;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3259/96, E-3260/96, E-3261/96, E-3262/96, E-3263/96, E-3264/96, E-3265/96, E-3266/96, E-3267/96, E-3268/96, E-3269/96, E-3270/96, E-3271/96, E-3272/96, E-3273/96 και E-3274/96 (21 Ιανουαρίου 1997)

Σύμφωνα με το πρωτόκολλο αριθ. 6 σχετικά με τα κριτήρια σύγκλισης που προβλέπονται στο άρθρο 109 Ι της Συνθήκης ΕΚ «Ο πληθωρισμός θα πρέπει να μετράται μέσω του δείκτη τιμών καταναλωτή με συγκρίσιμη βάση, λαμβάνοντας υπόψη εθνικές διαφορές.» Η απαίτηση αυτή αντιμετωπίζεται τη στιγμή αυτή μέσω μιας διαδικασίας αναγνώρισης που βασίζεται στους εθνικούς δείκτες τιμών κατανάλωσης (ΔΚΤ).

Σύμφωνα με τον Κανονισμό του Συμβουλίου Αριθ. 2494/95 περί εναρμονισμένων δεικτών τιμών καταναλωτή (για τη θέσπιση εναρμονισμένων δεικτών τιμών καταναλωτή (ΕνΔΤΚ) ((ΕΕ αριθ. L 257, 27.10.1995. )) η εναρμόνιση θα πρέπει να θεωρηθεί ως μία βαθμιαία προσέγγιση σε δύο φάσεις. Με τη φάση 1, θεσπίστηκε το Φεβρουάριο του 1996, ένα σύνολο προσωρινών δεικτών τιμών καταναλωτή (ΠΔΤΚ). Οι ΠΔΤΚ είναι ουσιαστικά οι εθνικοί ΔΤΚ με την κάλυψη αγαθών και υπηρεσιών, διορθωμένοι ώστε να μειώνεται η μη συγκρισιμότητα, ιδίως εξαιρώντας ορισμένες μη αγοραίες υπηρεσίες, όπως, η υγεία, η εκπαίδευση και η ιδιοκατοίκηση.

Οι εθνικοί ΔΤΚ μπορούν έτσι να θεωρηθούν ότι συμπίπτουν με τους αντίστοιχους ΠΔΤΚ, σε ό,τι αφορά τις μεθόδους, τις έννοιες και τους ορισμούς, πέραν της κάλυψης αγαθών και υπηρεσιών. Αριθμητικά, οι δείκτες διαφέρουν ως αποτέλεσμα των διαφορών αυτών στην κάλυψη ((COM (96) 560. )). Για τα περισσότερα κράτη μέλη, οι διαφορές στα ποσοστά πληθωρισμού που μετρώνται ως δωδεκάμηνη μεταβολή, είτε σε ετήσια είτε σε μηνιαία βάση, είναι μικρές, κυμαινόμενες 0,0 έως ±0,2, εκατοστιαίες μονάδες. Για ορισμένα κράτη μέλη,(Ιρλανδία, Κάτω Χώρες, Φινλανδία, Σουηδία και Ηνωμένο Βασίλειο) οι διαφορές είναι μεγαλύτερες, κυρίως λόγω του κόστους στέγασης, ιδίως όπου χρησιμοποιούνται στους εθνικούς ΔΤΚ οι πληρωμές επιτοκίων.

Αν και δεν είναι αυστηρά συγκρίσιμοι οι ΠΔΤΚ, παρέχουν για την ώρα, την πιο συγκρίσιμη βάση, για την εκτίμηση της σύγκλισης του πληθωρισμού μεταξύ κρατών μελών. Η Επιτροπή, εντούτοις, θα εκτιμήσει τη σύγκλιση του πληθωρισμού κατά τη διάρκεια της περιόδου πριν από την έναρξη της φάσης 3, της Οικονομικής και Νομισματικής Ένωσης, όπως απαιτείται από τη Συνθήκη, στη βάση συγκρίσιμων εναρμονισμένων δεικτών τιμών κατανάλωσης (ΕνΔΤΚ). Αυτοί, θα αρχίσουν με τη Φάση ΙΙ της εναρμόνισης των ΔΤΚ, το Φεβρουάριο του 1997 και θα βασίζονται σε κατάλληλα μελετημένους ορισμούς, έννοιες και μεθόδους.
ΓΡΑΠΤΗ ΕΡΩΤΗΣΗ E-2901/96 υποβολή: Gianni Tamino (V) προς την Επιτροπή (31 Οκτωβρίου 1996)

Θέμα: Απόφαση του Δικαστηρίου των ΕΚ της 29.09.1996

Γνωρίζει η Επιτροπή την υπόθεση που συζητήθηκε ενώπιον του Ευρωπαϊκού Δικαστηρίου στις 26.09.1996, στην οποία το πρωτοδικείο της Vicenza (Ιταλία) επεδίωξε την έκδοση προδικαστικής απόφασης σχετικά με την ερμηνεία των οδηγιών 76/464/ΕΟΚ ((EE L 129 της 18.05.1976, σελ. 23. )) και 83/513/ΕΟΚ ((EE L 291 της 24.10.1983, σελ. 1. )) για τη μόλυνση που προκαλεί η απόρριψη καδμίου στα νερά και την ορθή μετατροπή των οδηγιών αυτών με το νομοθετικό διάταγμα 133/92.

Δεν θεωρεί η Επιτροπή ότι η απόφαση μολονότι ορθή, μπορεί να χρησιμοποιηθεί κατά τρόπο που θα ευνοεί συμπεριφορές σε δυσαρμονία με τους κοινοτικούς κανόνες;

Μπορεί να αναφέρει η Επιτροπή ποιές πρωτοβουλίες σκοπεύει να αναλάβει ώστε η οδηγία 76/464, και συγκεκριμένα το άρθρο 3, και η οδηγία 83/513 να μετατραπούν πλήρως σε ιταλικό εθνικό δίκαιο, δεδομένου ότι το νομοθετικό διάταγμα 133/92 δεν καθιερώνει την υποχρέωση της προηγούμενης άδειας για όλες τις μορφές απόρριψης καδμίου στα ύδατα;

Απάντηση της κας Bjerregaard εξ ονόματος της Επιτροπής (9 Δεκεμβρίου 1996)

Στην απόφαση που αναφέρει το Αξιότιμο Μέλος του Κοινοβουλίου, το Δικαστήριο των Ευρωπαϊκών Κοινοτήτων διευκρίνισε ότι δυνάμει του άρθρου 3 της οδηγίας 76/464/ΕΟΚ θεωρείται ότι απαιτεί να χορηγείται ειδική άδεια πριν από οιαδήποτε απόρριψη καδμίου ασχέτως της ημερομηνίας κατά την οποία άρχισε να λειτουργεί η μονάδα από την οποία προέρχεται.

Σε ό,τι αφορά τη δυνατότητα χρησιμοποίησης του εν λόγω άρθρου κατά ιδιωτών, εκ μέρους δημόσιας αρχής ενός κράτους μέλους που δεν έχει μεταφέρει στην εθνική νομοθεσία το ως άνω άρθρο 3, η απόφαση του Δικαστηρίου επιβεβαιώνει την προηγούμενη νομολογία. Όντως, ένα κράτος μέλος δεν έχει το δικαίωμα να εκμεταλλεύεται την ίδια την άγνοιά του σε ό,τι αφορά το κοινοτικό δίκαιο και καμία οδηγία δεν μπορεί από μόνη της και ανεξάρτητα από τις εθνικές κανονιστικές διατάξεις που καθιερώνονται κατά τη μεταφορά της, να καθορίσει ή να επιβαρύνει την ποινική ευθύνη όσων παραβαίνουν τις διατάξεις της οδηγίας που δεν έχει μεταφερθεί σε εθνικό δίκαιο. Πρόκειται για πάγιες νομικές αρχές. Επιβάλλεται να υπογραμμισθεί ότι έχει ήδη κινηθεί διαδικασία παράβασης εκ μέρους της Επιτροπής κατά της Ιταλίας για την κακή μεταφορά των ως άνω οδηγιών η οποία μεταξύ άλλων αφορά και το προαναφερθέν άρθρο 3.